b'\n_START_ARTICLE_\nKommagrasfly\n_START_SECTION_\nUtseende\n_START_PARAGRAPH_\nEt middelsstort (vingespenn 29 \xe2\x80\x93 37 mm), gulbrunt nattfly. Arten kjennes lett fra de andre Mythimna-artene som forekommer i Norge p\xc3\xa5 forvingenes m\xc3\xb8rke lengdestreker. Forvingene er gulbrune med hvite \xc3\xa5rer, og varierende, brune eller svarte lengdestreker, s\xc3\xa6rlig i vingens bakre del. Bakvingen er lysgr\xc3\xa5, m\xc3\xb8rkere ytterst, med gulhvite h\xc3\xa5rfrynser langs kanten.\n_START_SECTION_\nLevevis\n_START_PARAGRAPH_\nDenne arten kan man treffe p\xc3\xa5 i mange ulike habitater. Larvene utvikler seg p\xc3\xa5 ulike gras, s\xc3\xa6rlig hundegras (Dactylis glomerata). De voksne sommerfuglene flyr i juni \xe2\x80\x93 juli.\n_START_SECTION_\nUtbredelse\n_START_PARAGRAPH_\nArten er utbredt i Europa. I Norge er den funnet nord til Nord-Tr\xc3\xb8ndelag.'